I. SPLOŠNE DOLOČBE 1. člen S pogoji za dobavo in odjem plina (v nadaljevanju “Pogoji”) se ureja oskrba z utekočinjenim in uparjenim plinom ter pravice, obveznosti in odgovornosti dobavitelja in odjemalcev plina za: • naprave dobavitelja in odjemalcev plina, • priključitev na plinovodno omrežje, • plinomere, • prijavo, odjavo in obračun porabe plina, • prekinitev dobave plina, • varnostne ukrepe pri uporabi plina. 2. člen Dobavitelj plina je Butan plin, d.d., Ljubljana, Verovškova 64a. Odjemalec uparjenega ali utekočinjenega plina po teh Pogojih je vsaka fizična ali pravna oseba, ki ji dobavitelj na podlagi predhodne pisne pogodbe dobavlja uparjen plin po plinovodnem omrežju ali utekočinjen plin v plinohramu. Pogodba se šteje za sklenjeno tudi z dejanskim izvrševanjem pravic in obveznosti iz teh pogojev. II. NAPRAVE DOBAVITELJA 3. člen Naprave dobavitelja so: • Plinska postaja za pripravo uparjenega ali utekočinjenega plina, ki sestoji iz: • plinohramov s pripadajočo armaturo za skladiščenje utekočinjenega naftnega plina (UNP), • ostalo armaturo uparjalne postaje, • plinomer (v primeru dobave uparjenega plina). • Primarni in sekundarni plinovodi, vključno s požarno pipo na objektu ter plinovod do plinomera. Naštete naprave predstavljajo investicijo dobavitelja plina (Butan plin, d.d., Ljubljana) in so v njegovi lasti in upravljanju. So osnovno sredstvo dobavitelja plina in niso predmet vpisa lastninskih deležev etažnih lastnikov oz. drugih lastnikov stanovanjskih in poslovnih objektov v zemljiško knjigo. Plinohrami ne smejo biti zaklenjeni s ključavnicami odjemalcev, pač pa izključno s ključavnicami dobavitelja, in sicer, da je omogočena stalna dostopnost zaradi morebitnih intervencij. 4. člen Primarni in sekundarni plinovodi so omrežja za dovod plina do preskrbovalnih območij oziroma plinovodi za oskrbo stanovanjskih sosesk z uparjenim plinom. 3 5. člen Hišni priključki so odcepni cevovodi za dovod plina od primarnega ali sekundarnega plinovoda do požarne pipe na ali v zgradbi. 6. člen Požarna pipa je glavni zaporni element, s katerim se zapre dovod plina v zgradbo oziroma razvod v zgradbi. Nameščena je lahko v zgradbi neposredno za vstopom hišnega priključka v zgradbo ali v posebni omarici na fasadi zgradbe. Požarna pipa mora biti vedno dostopna, tako kot tudi dostop do nje in vidno označena s trajnimi oznakami. 7. člen Plinomeri so naprave za merjenje porabe plina. 8. člen Dobavitelju plina mora biti v času trajanja pogodbe za dobavo plina omogočen nemoten dostop do njegovih naprav ter plinomerov. III. NAPRAVE ODJEMALCA 9. člen Naprave odjemalca so: • notranja plinska instalacija (brez omarice s požarno pipo), • plinska trošila. 10. člen Notranja plinska inštalacija zajema vso plinovodno napeljavo od požarne pipe do posameznih plinskih trošil. 11. člen Plinska trošila so naprave, ki so priključene na plinsko inštalacijo in trošijo plin. IV. PRIKLJUČITEV NA PLINOVODNO OMREŽJE 12. člen Pred prvim spuščanjem plina v plinsko inštalacijo, se je potrebno prepričati, da je inštalacijo izvajal s strani dobavitelja pooblaščeni inštalater in da so bili izvedeni vsi preizkusi trdnosti in tesnosti inštalacij ter funkcionalnosti dimnovodnih in prezračevalnih naprav. Predložene morajo biti ustrezne predpisane izjave izvajalcev del ter vsi atesti vgrajenih materialov in zapisniki o preizkusih. 13. člen Preden se z odpiranjem požarne pipe plinski priključek spoji s hišno inštalacijo, je potrebno izvršiti tlačni preizkus z zrakom, z najmanj dvojnim delovnim tlakom (minimalno 150 mbar) ter se s pomočjo ustreznega manometra prepričati, da na inštalaciji ni netesnosti. Vsi izpusti morajo biti pri tem zaprti s čepi in kapami. V inštalacijo vgrajene pipe se ne štejejo kot stoodstotno varna zapora, zato jih je na izpustu potrebno zapreti s čepi. 14. člen Po uspešno izvedenem tlačnem preizkusu se lahko odpre požarna pipa. Takoj zatem je potrebno z milnico preizkusiti tesnost spoja med priključkom in hišno inštalacijo. 15. člen Celotno inštalacijo merjenega in nemerjenega plina je potrebno izpihati tako, da se iz inštalacije v celoti odstrani zrak. Pri izpihavanju je potrebno zagotoviti izdatno zračenje prostorov, najstrožje je prepovedana uporaba odprtega ognja, električnih stikal in kajenje. 16. člen Z milnico je potrebno preveriti tesnost vseh spojev na hišni inštalaciji. V kolikor na nekaterih mestih niso montirane plinske naprave, je treba njihove priključke obvezno zapreti s čepi in kapami. 17. člen Plinovodi, pri katerih so bile ugotovljene netesnosti se ne smejo uporabljati in jih je potrebno takoj oddvojiti od ostalih plinovodov. Po odpravi napak je potrebno ponovno izvesti vse postopke po 13., 14., 15. in 16. členu teh Pogojev. 18. člen V kolikor se pri pregledu ali preizkusu inštalacije ugotovijo nepravilnosti, ki so v nasprotju s predpisi ali smernicami oziroma bi lahko ogrožale premoženje ter zdravje uporabnikov in okolice, mora dobavitelj odkloniti dobavo plina. 19. člen Dobavitelj plina ima izključno pravico in dolžnost, v predpisanih rokih na stroške lastnika ali up-ravljalca zgradbe, izvesti preizkus sposobnosti plinske instalacije za obratovanje ter od lastnika oziroma upravljalca zgradbe zahtevati predložitev atesta o funkcionalnem preizkusu priključenih plinskih trošil. Roke za redne preizkuse predpiše pristojni inšpekcijski organ. To pravico in dolžnost ima dobavitelj tudi v vseh primerih, ko obstaja utemeljen sum o nepravilnostih na plinski inštalaciji ali funkcionalnosti plinskih trošil. Če so pri preizkusih iz tega člena ugotovljene nepravilnosti, ki bi lahko ogrožale premoženje ter zdravje uporabnikov in okolico, mora dobavitelj prekiniti dobavo plina, dokler ni zagotovljeno varno obratovanje. V. PLINOMERI 20. člen Odjemno mesto je plinomer, ki meri porabo plina odjemalca ali več odjemalcev, če se ti oskrbujejo preko enega plinohrama. 21. člen Merilne naprave za ugotavljanje dobavljenih količin plina so plinomeri in jih odčita dobavitelj: • za obračun dobavljenih količin plina, • za kontrolo odčitanih količin (v nadaljevanju »odčitek«), • na posebno zahtevo odjemalca, vendar na stroške odjemalca. 22. člen Odjemalec je dolžan dobavitelju omogočiti dostop do merilnih naprav zaradi odčitavanja plinomera in drugih dejavnosti, ki so predpisani z zakoni in temi Pogoji. Zaradi navedenega plinomeri ne smejo biti zaklenjeni v omarice na način, da je s tem onemogočen dostop do njih. 23. člen Količina dobavljenega plina se ugotovi na podlagi odčitka plinomera. Če dobavitelj zaradi odsotnosti odjemalca ni mogel odčitati plinomera, je odjemalec dolžan na podlagi dobaviteljevega obvestila javiti pravilen odčitek v roku in na način, ki ga določi dobavitelj. Če odjemalec ne javi odčitka plinomera, mu dobavitelj obračuna dobavljene količine glede na porabo plina v preteklem obdobju ob upoštevanju dinamike porabe (pavšal). V primeru, da dobavitelju ni omogočen odčitek plinomera niti enkrat na kvartalno obdobje v koledarskem letu, se odjemalcu za čas do naslednjega omogočenega oz. sporočenega odčitka zaračunava dvakratni pavšal. 24. člen Če se ugotovi, da so zaradi okvar merilne naprave, ki so nastale brez krivde odjemalca, količine porabljenega plina nepravilno registrirane, se na podlagi dokumentiranih podatkov izmerjena količina sporazumno popravi za čas od zadnje kontrole plinomera do ugotovitve nepravilnosti, vendar za največ 12 mesecev od dneva, ko so bile nepravilnosti ugotovljene. Pri tem je potrebno upoštevati vse okoliščine, v katerih je odjemalec rabil plin, v času, ko so merilne naprave nepravilno registrirale količino porabljenega plina. Če ne pride do sporazumnega popravka izmerjenih količin, se popravek izvrši tako, da se prevzeta količina plina za obračunsko obdobje, v katerem merilne naprave niso pravilno registrirale porabe, določi na osnovi srednjih vrednosti porabljenih količin v obdobju pred nastankom okvare in v obdobju po odstranitvi okvare, z upoštevanjem dinamike porabe. V primeru, da pride do puščanja plina, mora odjemalec o tem obvestiti dobavitelja in tudi podpisati intervencijski zapisnik, ker lahko le na podlagi tega zahteva povračilo plina oz. izstavitev dobropisa. 25. člen Vsi plinomeri morajo imeti veljavni žig Urada Republike Slovenije za standardizacijo in meroslovje. Po namestitvi morajo biti plinomeri plombirani tako, da je njihova demontaža brez poškodbe plombe onemogočena. Vsa dela v zvezi z nameščanjem, premeščanjem, popravili in zamenjavo plinomerov, lahko opravlja samo dobavitelj plina oziroma od njega pooblaščena oseba. Odjemalec je dolžan nemudoma obvestiti dobavitelja v vsakem primeru, ko na plinomeru manjka plomba oz. je ta poškodovana. 26. člen Redne preglede plinomerov v zakonitem roku in zamenjavo dotrajanih plinomerov, opravlja dobavitelj plina v skladu z veljavno zakonodajo. Stroške, ki nastanejo v zvezi s temi deli pokriva dobavitelj s prispevkom za vzdrževanje plinomerov, ki ga v določenih mesečnih zneskih plačuje odjemalec plina. Odjemalec, ki je odjavil plin, je dolžan plačati vse stroške dobave do zadnjega odčitka. 27. člen Če je pri odjemalcu zaradi vgradnje novih plinskih naprav potrebno zamenjati plinomer z novim, večje kapacitete, nosi stroške nabave in zamenjave plinomera odjemalec. 28. člen Dobavitelj in odjemalec imata poleg rednih pregledov plinomera vedno pravico kontrolirati točnost plinomera. Če se pri preizkusu izkaže, da je točnost plinomera izven dopustnih meja, plača stroške pregleda dobavitelj, v nasprotnem primeru pa tisti, ki je preizkus zahteval. VI. PRIJAVA IN ODJAVA DOBAVE PLINA 29. člen Odjemalci plina po teh Pogojih so fizične (lastniki stanovanj in stanovanjskih hiš) ali pravne osebe, ki jim dobavitelj dobavlja plin: • na osnovi pogodbe za določen ali nedoločen čas, • na osnovi dejanskega izvrševanja pravic in obveznosti iz dobavnih pogojev. 30. člen Dobavitelj in odjemalec morata obnoviti pogodbo najkasneje v 30 dneh pred njenim potekom. V kolikor tega ne storita in v pogodbi ni drugače določeno, se le ta molče podaljša za enako obdobje. 31. člen Odjemalec je dolžan sporočati spremembe svojega statusa, naslova ali spremembo odjema najkasneje v 15 dneh po nastali spremembi pisno, s predložitvijo ustreznih dokumentov. 32. člen Odjemalec je dolžan odjavo plina dobavitelju javiti pisno, vsaj 30 dni pred prekinitvijo odjema, v kolikor ni s pogodbo določen drugačen odpovedni rok. Če odjemalec tega ne stori, ostane zavezan za plačilo vseh obveznosti odjemnega mesta. Odjemalec, ki je odjavil plin, je dolžan plačati vse stroške dobave do zadnjega odčitka. Novi odjemalec plača ves porabljeni plin in stroške dobave od zadnjega odčitka plinomera. Ob spremembi lastništva je predhodni lastnik dolžan novega seznaniti s stanjem, v nasprotnem primeru plačuje stroške do prenosa pogodbenega razmerja na novega odjemalca. VII. NEUPRAVIČEN ODJEM PLINA 33. člen Za neupravičen odjem plina se šteje vsaka poraba plina, ki ni merjena s plinomerom, opremljenim z veljavnim žigom Urada Republike Slovenije za standardizacijo in meroslovje. 34. člen Če iz razlogov na strani odjemalca ni mogoče ugotoviti časa trajanja neupravičenega odjema plina, se neupravičen odjem obračuna od dneva, ko je bila uporaba tehnično mogoča. Neupravičen odjem plina se obračuna po dejanski porabi, če jo je mogoče ugotoviti, vendar najmanj v znesku 300 EUR. V primeru kontejnerske postaje se neupravičen odjem zaračuna do višine maksimalne zaloge, ki je bila na voljo. 35. člen Količina neupravičeno porabljenega plina se izračuna iz polne priključne vrednosti plinskih trošil ob upoštevanju 24 urne dnevne porabe plina. VIII. OBRAČUN DOBAVE PLINA 36. člen Dobavitelj prodaja plin po standardnih kubičnih metrih, ki jih meri plinomer. Odjemalci plačujejo dejansko porabljeni plin na podlagi mesečnega odčitka stanja plinomera. 37. člen Dobavitelj ali odjemalec lahko zahtevata spremembo višine obrokov, v kolikor se med obračunskim obdobjem bistveno spremeni odjem. 38. člen Če ni s pogodbo dogovorjeno drugače, dobavitelj plin zaračunava po veljavnem ceniku, ki je vedno na razpolago odjemalcu. Dobavitelj praviloma svoje cene usklajuje z gibanjem cen na trgu. Povečani proizvodni in prodajni stroški so upravičen razlog za spremembo cene. 39. člen Odjemalec je dolžan plačati dobavljeni plin in storitve, ki se zaračunavajo skupaj s plinom, najkasneje v 15 dneh po izstavitvi računa oziroma po opravljeni storitvi (če na računi ni naveden drugačen plačilni rok). Odjemalec je dolžan poravnati svoje obveznosti z gotovino, s plačilom preko trajnega naloga, preko plačilnega naloga ali s položnico. Odjemalec je dolžan sporočiti, če tri mesece zapored ne prejme računa. 40. člen Če odjemalec svojih obveznosti ne poravna pravočasno, mu dobavitelj od zapadlosti računa do dneva plačila zaračunava zamudne obresti. Če odjemalec v 15-ih dneh po prejetju opomina, v katerem morajo biti navedene posledice neplačanega računa, ne poravna zapadlega dolga, lahko dobavitelj uporabniku brez predhodnega opozorila odklopi plin. 41. člen Dobavitelj zaračunava stroške izterjave in prekinitve dobave plina v skladu z veljavnim cenikom. Osnova za izračun stroškov pisnega opomina so dejanski stroški izterjave in razpošiljanja opominov. 42. člen Reklamacije na prejeti račun, obračun za dobavljeni plin oziroma storitve, ki jih opravlja dobavitelj na osnovi Pogojev oziroma dogovora z odjemalcem, sprejema dobavitelj samo pisno, v osmih (8) dneh po prejemu računa ali obračuna. Pripombe oziroma ugovor na prejeti račun ali obračun ne odložijo plačila računa ali obračuna za nesporni del. IX. PREKINITEV DOBAVE PLINA 43. člen Dobavitelj sme brez odškodnine prekiniti dobavo plina pri nastopu višje sile in v naslednjih primerih: • pri rednih in izrednih vzdrževalnih delih na napravah dobavitelja, • pri priključevanju novih odjemalcev na plinsko omrežje, • pri okvarah na oskrbovalnem plinskem omrežju in uparjalni postaji, • če to zahtevajo dela pri gradnji in rekonstrukciji cest in drugih komunikacij, gradbenih objektov in komunalnih napeljav. Prekinitev dobave plina sme trajati le toliko časa, dokler ni odstranjen vzrok, zaradi katerega je prišlo do prekinitve dobave plina. 44. člen Dobavitelj lahko takoj in brez odpovedi, na stroške odjemalca oziroma lastnika ali upravljalca zgradbe, prekine dobavo plina v naslednjih primerih: • če naprave odjemalca ogrožajo življenje in varnost okolice, • če odjemalčeve naprave ovirajo redno dobavo plina drugim odjemalcem in odjemalec tega noče preprečiti, • če odjemalec namerno poškoduje naprave dobavitelja, • če se ugotovi, da so z vednostjo odjemalca na plinovodni napeljavi odcepi, ki omogočajo nemerjen odjem plina, • če se neupravičeno odjema plin, • če odjemalec ne dovoli dobavitelju dostop do plinomera, • če odjemalec ni izpolnil obveznosti iz teh pogojev, • če odjemalec brez vednosti dobavitelja prodaja plin drugemu potrošniku po višji ceni kot je določena, • če je plomba na plinomeru poškodovana ali nasilno odstranjena, • če odjemalec v celoti ne plača dobavljenega plina ali ne poravna drugih finančnih obveznosti do dobavitelja, • če odjemalec ne dovoli dobavitelju izvedbe funkcionalnega preizkusa plinske inštalacije, • če odjemalec na zahtevo dobavitelja ne predloži izjave pooblaščenega serviserja o izvršenem pregledu in ugotovljeni usposobljenosti njegovih plinskih trošil za brezhibno in varno obratovanje, • če se ugotovi, da je naprave dobavitelja brez njegovega soglasja, polnil s plinom drugi dobavitelj. 45. člen V primeru prekinitve dobave plina zaradi neplačil strani odjemalca se dobavitelj zavezuje ponovno začeti z dobavo (izvesti priklop) najpozneje v 3 delovnih dneh od prejema plačila. Dobavitelj ne odgovarja za morebitno škodo v času od plačila do vzpostavitve ponovne dobave plina. Odjemalec mora poravnati vse od porabe neodvisne stroške za čas, ko mu je bila po določbah 44. člena Pogojev ustavljena dobava plina. 46. člen Dobavitelj lahko kadarkoli enostransko odstopi od pogodbe brez odpovednega roka, če odjemalec ne koristi oz. naroča plina, pač pa plačuje le števčnino za plinomer oz. najemnino za plinohram. V tem primeru je odjemalec dolžan plačati administrativne stroške in nadomestilo v višini vrednosti neamortiziranega dela opreme, ki je v lasti dobavitelja, hkrati pa je dobavitelju dolžan dopustiti odvoz te opreme. Če dobavitelj ne odstopi od pogodbe, sme v tem primeru števčnino za plinomer oz. najemnino za plinohram povišati za 100 %. V primeru predčasne prekinitve pogodbe mora odjemalec poravnati stroške, določene v pogodbi, ki velja med njima. Če do predčasne prekinitve pride s strani odjemalca ali dobavitelja, ker odjemalec krši pogodbo ali splošne pogoje, mora odjemalec dobavitelju povrniti (če je bil deležen karkoli od naštetega v nadaljevanju): • znesek obračunanega popusta, ki ga je bil deležen v času do prekinitve pogodbe, • vrednost prejetih subvencij in ugodnosti, • znesek 90 EUR, ki predstavlja pavšalni strošek za delo dobaviteljevega osebja v zvezi z odpovedjo. X. UKREPI ZA ZAGOTOVITEV VARNOSTI PRI UPORABI PLINA 47. člen Če se v prostoru zazna vonj po plinu, je potrebno takoj ugasniti vsak plamen, zapreti pipo pred plinomerom ter odpreti okna in vrata, da se prostor dobro prezrači. Morebitne ponesrečence je potrebno prenesti na svež zrak, jim nuditi prvo pomoč in poklicati zdravnika. V vsakem primeru je treba o uhajanju plina obvestiti dobavitelja plina. 48. člen V prostore, za katere obstaja sum, da so napolnjeni z mešanico plina in zraka, se ne sme vstopiti z odprtim plamenom, tlečo cigareto itd., niti se ne sme uporabljati električnih stikal in telefona. Prepovedano je iskanje netesnostih mest na plinski napeljavi in napravah s plamenom. Netesna mesta se smejo iskati s premazovanjem z milnico ali s posebnimi instrumenti in sicer le s strani pooblaščene osebe. 49. člen Če vonj po plinu ne izgine niti po tem, ko je pipa pred plinomerom zaprta ter prostor dobro prezračen in če napake ni mogoče takoj odpraviti, je treba zapreti požarno pipo na vstopu hišnega priključka v stavbo ali plinsko pipo na cesti, ter stanovalcem prepovedati zadrževanje v ogroženih prostorih. Pipo pred plinomerom ali požarno pipo mora zapreti ali poskrbeti da se zapre tisti, ki je uhajanje plina zaznal. 50. člen Če prihaja vonj po plinu izza zaklenjenih vrat, je treba takoj poklicati ustrezne službe in vrata na silo odpreti. Istočasno je treba obvestiti tudi dobavitelja plina. 51. člen Zaprto požarno pipo na hišnem priključku sme ponovno odpreti samo za to pooblaščeni delavec dobavitelja plina. 52. člen Plinska pipa je zaprta, kadar stoji ročica plinske pipe ali diagonalna zareza na štirikotnem nastavku za ključ plinske pipe, pravokotno na smer cevi. 53. člen Dokler se zaznava vonj po plinu, oziroma, dokler se plinske naprave in napeljave popravljajo, morajo biti vse plinske pipe pred trošili zaprte. Da ne bi prišlo do nesreče, se je potrebno pred prižiganjem plina prepričati, da plin ne uhaja, kar se zazna z vonjem ali posebnimi instrumenti. 54. člen Vsi odjemalci v stavbi, kjer so nameščene plinovodne napeljave in naprave, morajo biti poučeni o ravnanju s plinskimi pipami in trošili, seznanjeni z mestom namestitve požarne pipe na vstopu hišnega priključka v stavbo in ukrepih pri uhajanju plina. Na njihovo zahtevo jih mora dobavitelj plina poučiti o varnostnih ukrepih v zvezi z uporabo plina. 55. člen Navodila za uporabo in vzdrževanje plinskih inštalacij in trošil je dolžan izdati izvajalec inštalacij oziroma dobavitelj opreme. Seznanjanje stanovalcev z mestom namestitve požarne pipe in ukrepi pri uhajanju plina je dolžnost lastnika oziroma upravljavca zgradbe. 56. člen Odjemalec, ki preneha uporabljati plin, je po demontaži plinskih naprav dolžan poskrbeti za strokovno začepljenje vseh izpustov na plinovodni inštalaciji. Ob demontaži plinomera (odpoved pogodbe, izredna testiranja plinomera) mora biti odjemalec prisoten (osebno ali po pooblaščencu) in podpisati zapisnik o demontaži plinomera, na katerem je zavedena tovarniška številka plinomera ter stanje porabe. V primeru odsotnosti se šteje, da se je v celoti strinjal z vsebino zapisnika. 57. člen Napake na plinski inštalaciji do plinomera lahko popravlja samo dobavitelj plina, z njegovim pooblastilom pa tudi inštalaterska podjetja in obrtniki, ki so za to dejavnost registrirani (odločba upravnega organa) in usposobljeni ter razpolagajo z zahtevanim strokovnim kadrom. Popravila na plinski napeljavi za plinomerom lahko izvajajo vsa inštalaterska podjetja in obrtniki, ki so za to dejavnost registrirani in usposobljeni. Popravila plinskih trošil lahko izvajajo vsa inštalaterska podjetja in obrtniki, ki so za to dejavnost registrirani in usposobljeni pri proizvajalcu plinske opreme. XI. OBVEZNOSTI DOBAVITELJA IN ODJEMALCA 58. člen Obveznosti dobavitelja so predvsem naslednje: • stalna in zadostna dobava plina, • preizkušanje plinskih inštalacij pred požarno pipo na objektu odjemalca na tesnost ter izdajanje atestov o sposobnosti inštalacij za obratovanje (v primeru, da je plinska instalacija last odjemalca, ta obveznost bremeni njega), • odklop plina, če plinske naprave in napeljave ogrožajo življenje in premoženje odjemalcev ali okolice, • pregled in kontrola plinomerov, • zamenjava dotrajanih plinomerov, • redni pregledi hišnih plinskih inštalacij in trošil na osnovi pogodb z lastniki ali upravljavci zgradb, • obveščanje odjemalcev plina o omejitvi oziroma prekinitvi dobave plina, • seznanjanje odjemalcev z nevarnostmi plina in ravnanjem s plinskimi trošili v okviru pristojnosti dobavitelja. 59. člen Obveznosti odjemalca plina oziroma lastnika plinske inštalacije za požarno pipo so: • redni odjem plina (kar pomeni najmanj 70% pogodbenih količin v posameznem letu) redna poravnava plačilnih obveznosti, • kontrola obratovalne sposobnosti plinske inštalacije in kontrola plinskih trošil v predpisanih rokih, • nadzor nad požarno pipo, • skrb za redno in strokovno vzdrževanje plinskih naprav, napeljav in trošil, ki so njegova last, • preureditev oziroma sanacija plinskih naprav, napeljav in trošil, ki so njegova last, če so dotrajane in je njihova kvaliteta neustrezna, • izvajanje rednih vizualnih pregledov in odprava napak in pomanjkljivosti na plinskih napravah, napeljavah in trošilih, ki so njegova last in ki ovirajo redno dobavo plina drugim odjemalcem, • dovoljevanje in omogočanje dobavitelju opravljanje pregledov plinskih trošil in preizkusov plinskih naprav ter napeljav v njegovi lasti, ne glede na to, če plin uporablja ali ne, • dajanje podatkov dobavitelju o porabi plina in odjemalcih, ki so potrebni za statistične in druge obdelave, • zavarovanje in začepljenje inštalacij, če preneha uporabljati plin, • javljanje vseh okvar na plinskih napravah, napeljavah in trošilih dobavitelju plina, • obveščanje, če se sumi, da je v nedostopnih prostorih plin, • uporaba samo tistih plinskih trošil in opreme, ki imajo veljaven atest za uporabo • da s plinskimi napravami in trošili upravlja samo odrasla in strokovno usposobljena oseba, • omogočanje neoviranega dostopa dobavitelju do naprav, ki so v njegovi lasti, ter demontažo in odvoz teh naprav v primeru grobih kršitev teh pogojev (neredna poravnava plačilnih obveznosti, nabava plina pri drugih dobaviteljih, ogrožanje lastne varnosti in varnosti okolice). Montaža/demontaža plinomerov oz. izkop plinohrama ter odvoz opreme se obračuna po ceniku, pri čemer je posebna postavka tudi višina nadomestila za primer, ko je postopek demontaže plinomera že začet (odhod na teren), a do nje ne pride zaradi plačila odjemalca. Odvoz in demontaža opreme se ne zaračuna, če do prekinitve sodelovanja med strankama pride po izteku roka veljavnosti pogodbe. 60. člen Če odjemalec ne spoštuje obveznosti rednega odjema plina, lahko dobavitelj obračunava dvojno števčnino za plinomer oz. najemnino za plinohram, sme pa tudi odstopiti od pogodbe, pri čemer mora odjemalec v tem primeru plačati nadomestilo v višini neamortizirane vrednosti opreme v lasti dobavitelja, povečane za 50 %. Odjemalec s nadomestila ne postane lastnik opreme, pač pa dobavitelju izrecno dovoljuje nemoten dostop do nje in odvoz ter se v zvezi s tem odpoveduje posestnemu varstvu, kot tudi, da bo kril vse stroške odvoza in po potrebi sanacije terena. V primeru, da bi odjemalec oviral nemoten dostop in odvoz opreme, se za vsak začeti mesec do prevzema oz. izročitve opreme dobavitelju poleg ostalega še dodatno vzpostavi obveznost plačevanja odmene (uporabnine) v višini 5 % začetne vrednosti investicije, opredeljene v pogodbi. Montaža/demontaža plinomerov oz. izkop plinohrama se obračuna po ceniku. 61. člen Ob prenehanju pogodbe se stranki lahko dogovorita za odkup opreme. Cena opreme je enaka seštevku neamortizirane in tržne vrednosti, če je do prenehanja pogodbe prišlo pred pogodbeno določenim rokom trajanja, oz. samo tržni vrednosti, če je do prenehanja pogodbe prišlo po pogodbeno določenem roku trajanja. Cenik za odkup je objavljen na spletni strani dobavitelja. 62. člen Obveznosti iz 59. člena splošnih pogojev veljajo tudi v primeru, če odjemalec predčasno odstopi od pogodbe. Ti pogoji se uporabljajo za vsa razmerja z odjemalci in so sestavni del Pogodbe o dobavi plina. Če je kakšno določilo Pogojev v nasprotju s Pogodbo, velja določilo iz Pogodbe. 63. člen Splošni pogoji veljajo za nedoločen čas in jih dobavitelj lahko spreminja. Spremembe so možne v pisni obliki in zavezujejo obe stranki, kolikor se spremenijo pogoji, ki niso bistveni za pogodbeno razmerje. Splošni pogoji morajo biti ves čas dostopni kupcem na sedežu, v poslovalnicah in na spletni strani dobavitelja. XII. PREHODNE IN KONČNE DOLOČBE 64. člen Ti pogoji se uporabljajo za vsa že sklenjena in za nova dobavna razmerja. Sporazumi, ki so bili sklenjeni na podlagi dosedanjih pogojev za dobavo in odjem plina se štejejo za pogodbe v smislu 2. člena teh Pogojev. 65. člen Ti pogoji so sestavni del Pogodbe o dobavi plina. Ljubljana, 25. 11. 2021 Butan plin, d.d.